Ka July 24, 1953, re ne ra isiwa kgotlatshekelong. Rotlhe re le 12, re ne ra bilediwa fa pele ga setlhopha sa baatlhodi ka bongwe ka bongwe. Re ne ra dirisa tshono eno go neela bosupi ka tumelo ya rona. Fa re sena go ikemela kgatlhanong le ditatofatso tsa maaka tse re neng re latofadiwa ka tsone, moatlhodi yo mogolo o ne a ema mme a re: “Ke ile ka nna gone mo kgotlatshekelong eno ka makgetlo a le mantsi. Gantsi batho ba le bantsi ba a ipobola, ba a ikwatlhaya tota le eleng go lela. Mme banna bano bone ba tlile go tswa fano ba nonofile go gaisa fa ba ne ba tsena.” Moragonyana, rotlhe re le 12 re ne ra bonwa molato wa go logela Puso maano a a bosula. Ke ne ka atlholelwa dingwaga di le tharo mo kgolegelong le go tseelwa dithoto tsotlhe tsa me di newa Puso.